钦定古今图书集成/理学汇编/经籍典/第002卷 > 梁
## 钦定古今图书集成/理学汇编/经籍典/第002卷 > 梁

### 武帝天监元年置秘书省掌典籍图书秘书丞王泰请校定书籍任昉祖暅等撰定五部目录按梁书武帝本纪不载 按王泰传天监元年迁秘

书丞。齐永元末，后宫火，延烧秘书，图书散乱殆尽。泰
为丞，表校定缮写，高祖从之。

按《隋书梁百官志》：“秘书省置监、丞各一人，郎四人，掌
国之典籍图书。著作郎一人，佐八人，掌国史集注起
居。著作郎谓之大著作。初，梁周舍、裴子野皆以他官
领之，又有撰史学士，亦知史书佐郎，为起家之选。”
按《经籍志》：“齐末兵火延烧秘阁，经籍遗散。梁初秘书
监任昉躬加部集，又于文德殿内列藏众书，华林园
中”总集释典，大凡二万三千一百六卷，而释氏不预
焉。梁有秘书监任昉、殷钧《四部目录》，又《文德殿目录》，

天监四年春正月，诏置五经博士各一人，开馆教授。
按《梁书武帝本纪》：“天监四年春正月癸卯，诏曰：今九
流常选，年未三十，不通一经，不得解褐。有若才同甘、
颜，勿限年次。置《五经》博士各一人。”　按《儒林传序》：“汉
氏承秦燔书，大弘儒训，太学生徒，动以万数，郡国黉
舍，悉皆充满。学于山泽者，至或就为列肆。其盛也如
是。”汉末丧乱，其道遂衰。魏正始以后，仍尚《元虚》之学，
为儒者盖寡。时荀𫖮、挚虞之徒，虽删定新礼，改官职，
未能易俗移风。自是中原横溃，衣冠殄尽，江左草创，
日不暇给。以迄于宋、齐，国学时或开置，而劝课未博，
建之不及十年，盖取文具废之，多历世祀。其弃也，忽
诸乡里，莫或开馆，公卿罕通经术，朝廷大儒，独学而
弗肯养众；后生孤陋，拥经而无所讲习。三德六艺，其
废久矣。高祖有天下，深愍之，诏求硕学，治五礼，定六
律，改斗历，正权衡。天监四年，诏曰：“二汉登贤，莫非经
术，服膺雅道，名立行成。魏、晋浮荡，儒教沦歇，风节罔
树，抑此之由。朕日昃罢朝，思开俊异，收士得人，实为
酬奖。可置《五经》博士各”一人，广开馆宇，招内后进。于
是以平原明山宾、吴兴沈峻、建平严植之、会稽贺玚
补博士，各主一馆。馆有数百生，给其饩廪，其射策通
明者，即除为吏。十数月间，怀经负笈者云会京师。又
选遣学生如会稽云门山，受业于庐江何引。分遣博
士祭酒到州郡立学。

天监八年五月诏“有能通一经始末无倦者量加叙
录。”

按《梁书武帝本纪》，“天监八年五月壬午，诏曰：‘学以从
政，殷勤往哲，禄在其中，抑亦前事。朕思阐治纲，每敦
儒术，式闾辟馆，造次以之。故负袠成风，甲科闲出，方
当置诸周行，饰以青紫。其有能通一经，始末无倦者，
策实之后，选可量加叙录。虽复牛监羊肆，寒品微门，
并随才试吏，勿有遗隔’。”

### 普通五年二月徐勉上五礼及五经典书

按《梁书武帝本纪》，不载。　按《徐勉传》：“五礼之职，事有
繁简，及其列毕，不得同时。大凡一百二十秩，一千一
百七十六卷，八千一十九条。又列副秘阁及五经典
书各一通，缮写校定。以普通五年二月，始获洗毕。”

### 元帝承圣元年收文德经籍归于江陵

按《梁书元帝本纪》，不载。　按《隋书经籍志》，“元帝克平
侯景，收文德之书及公私经籍，归于江陵，大凡七万
馀卷。”